《手录新诗因成十四韵寄呈业师欧先生》
明代·陈子升

伊昔操柔翰，何期逐转蓬。克家辜旧德，报国竟无功。

不朽高前训，所思维古风。愁增青琐秩，赋在明光宫。

几度哀时命，微吟守固穷。幸生惭散木，不觉复雕虫。

秘想开丹枕，幽思放八鸿。青山尝独寤，白社向谁同。

夫子步趋远，烟村花木中。吟边贫是乐，静外气弥充。

今日前闻在，一言千古衷。俗情不厌拙，文字若为工。

何以循三省，新篇寄一通。高秋吟望尽，搔首更书空。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。